**TALIS 2018 JA EESTI**

Uuringu sihtgrupiks olid Eestis õpetajad, kes töötavad 7.–9. klassi õpilastega ehk põhikooli ülemises astmes. Samuti nende koolide juhid. Eestist osales 3083 õpetajat ja 201 koolijuhti.

**EESTI ÕPETAJAD JA KOOLIJUHID**

* 65% Eesti õpetajate jaoks oli õpetamine nende esimene karjäärivalik (uuringus osalenute keskmine on 67%). Vähemalt 82% Eesti õpetajatest toovad suure õpetajaameti valimise motivaatorina välja võimaluse suunata laste arengut või panustada ühiskonda.
* Keskmine Eesti 7.–9. klassi õpetaja on 49 aastat vana (OECD riikide ja uuringus osalenud piirkondade keskmine on 44 aastat). Sealjuures on 54% Eesti õpetajatest vanemad kui 50 (OECD keskmine 34%).
* Eesti koolijuhid on keskmiselt 53 aastat vanad, mis ei erine kuigi palju kõigi uuringus osalenud riikide ja majanduspiirkondade keskmisest (52 aastat). 21% Eesti koolijuhtidest on 60-aastased või vanemad, OECD keskmine on 20%.
* Eestis on 84% 7.-9. klassi õpetajatest naised, ent koolijuhtide seas on naisi vaid 57% protsenti. OECD keskmine on 47% naissoost koolijuhte ja 68% õpetajaid.

**KOOLIKESKKOND**

* Õpilaste ja õpetajate suhted on üldiselt positiivsed. 97% Eesti õpetajatest nõustub, et õpilased ja õpetajad saavad tavaliselt omavahel väga hästi läbi. 12% koolijuhtidest teatab aga, et õpilaste seas esineb regulaarselt kiusamist (OECD keskmine 14%).
* 1% Eesti õpetajatest töötab koolides, kus vähemalt 10% õpilastest on sisserände taustaga (OECD keskmine 17%). 96% koolijuhtidest kinnitab aga, et nende õpetajad usuvad, et noored peaksid õppima, et erinevate kultuuride esindajatel on palju ühist (OECD keskmine 95%).
* Tüüpilise koolitunni jooksul kulutavad õpetajad keskmiselt 86% tegelikule õpetamisele ja õppimisele, mis on kõrgem kui OECD keskmine (78%).
* Viimase viie kuni kümne aasta jooksul on tegelikule õpetamisele ja õppimisele kulunud klassiruumi aeg vähenenud umbes pooltes uuringus osalenud riikides ja majanduspiirkondades. Eestis on see aga ühe protsendipunkti võrra suurem kui viis aastat tagasi.
* Üldiselt peab valdav enamus õpetajatest ja koolijuhtidest oma kolleege muutustele avatuks ja näeb oma kooli kui kohta, kus ollakse võimelised rakendama uuenduslikke praktikaid. 78% õpetajatest kinnitab, et kolleegidega toetatakse üksteist uute ideede rakendamisel (78% on ka uuringus osalenute keskmine tulemus).

**ÕPETAJATE JA KOOLIJUHTIDE ETTEVALMISTUS**

* Esmase õpetajahariduse ja -koolituse käigus on 81% Eesti õpetajatest õppinud oma õppeaine sisu, pedagoogikat ja läbinud koolipraktika (TALISes osalenud riikide ja majanduspiirkondade keskmine on 79%).
* Kuigi OECD koolide juhid peavad mentorlust õpetajate töö seisukohalt oluliseks, on vaid 22% alustavatest õpetajatest (kuni 5-aastase kogemusega) määratud mentor. Eestis on see osakaal veel väiksem – 17%.
* Keskmiselt on koolijuhtidel OECDs kõrgem haridustase kui õpetajatel. Kuid ainult pooled neist on enne koolijuhina tööle asumist läbinud vähemalt ühe vastavasisulise koolituse või programmi. Eestis on 59% koolijuhtidest läbinud mõne administreerimis- või koolijuhtimisprogrammi (OECD keskmine 54%) ja 60% on läbinud mõne juhtimisprogrammi või -koolituse (OECD keskmine 54%).

**UURINGUST**

* Uuringus osales ülemaailmselt kokku 260 000 õpetajat 48 riigist ja majanduspiirkonnast. Esimene TALIS uuring viidi läbi 2008. aastal ja selles osales 24 riiki, 2013. aastal oli osalejaid juba 34. Eesti on osalenud kõigil kordadel.
* TALIS 2018 tulemused avaldatakse kahes osas. Raporti esimeses osas käsitletakse õpetajate teadmisi, oskusi ning koolijuhtide professionaalsust. Teine avaldatakse 2020. aasta alguses ja see keskendub õpetaja ning koolijuhi mainele, karjäärivõimalustele, koostöökultuurile ja vastutusele ning autonoomiale. Eestikeelne Eesti tulemusi põhjalikult kajastav raporti I osa valmib augusti lõpus ning septembris ja oktoobris viiakse läbi tutvustavad seminarid uuringus osalenud koolidele ja teistele huvilistele.
* Uuriti: õpetajate õpetamispraktikate kvaliteeti ja õpetamisega seotud uskumusi; õpikeskkonda (koole ja õpetajaid puudutavaid üldisi tegureid); koolijuhtimise olulisust; õpetajate professionaalseid praktikaid ja klassikeskkonda; õpetajate esma- ja täiendusõppe asjakohasust; õpetamise parendamist läbi õpetajate professionaalse arendamise, hindamist ja tagasisidestamist; kooli kliimat, õpikeskkondi ja suhteid erinevate sidusrühmadega; õpetajate eneseefektiivsust ja tööga rahulolu. Lisaks ka kaht valdkondadeülest teemat: avatus innovatsioonile ning võrdsus ja mitmekesisus.